Imtella' Mejju 30, 2021 - Aġġornata 30 Ta' Mejju, 2021 3:59pm Rapport: Massimo Axisa Il-Kap tal-Oppożizzjoni u tal-PN Bernard Grech qal li PN fil-Gvern jara li l-pajjiż ma jibqax marbut ma' sors wieħed tal-enerġija iżda juża l-orħos mezz li huwa l-interconnector. Dr Grech wiegħed li jekk ikun fil-Gvern jindirizza l-anomalija li qal teżisti fil-kontijiet tad-dawl u l-ilma u li fi kliemu bħalissa qed tirriżulta f'serq fil-kontijiet tad-dawl u l-ilma ta' mijiet ta' nies. F'intervista fuq Net TV, Dr Grech tkellem fuq dak li sejjaħ bħala serq li qed isir lill-poplu Malti u Għawdxi fejn jidħlu l-kontijiet tad-dawl u l-ilma u li, skont hu, ammonta għal €50 miljun fl-aħħar tmien snin. Huwa qal li dan jirriżulta anke minn investigazzjoni li wettaq il-PN stess u li ġiet ikkonfermata mill-Awditur Ġenerali. Dwar l-aħħar stħarriġ tal-opinjoni pubblika, li poġġa lill-PN fil-pożizzjoni li kien lura fl-aħħar elezzjoni ġenerali, Dr Grech qal li x-xejra negattiva għandha tiġi attribwita għal diżgwid intern li kien hemm dak iż-żmien fil-PN. Huwa żied li x-xandir nazzjonali huwa fattur ukoll hekk kif, fi kliemu, il-PBS ma rrappurtax il-mijiet li rreġistraw il-kont tagħhom bħala stat ta' fatt iżda billi attribwixxa l-aħbar lill-PN u tenna li dan huwa eżempju ta' żbilanċ fix-xandir nazzjonali. Il-Kap tal-PN sejjaħ ukoll l-allegazzjonijiet li hemm fuq il-Ministru Carmelo Abela bħala tal-biża' u qal li b'kuntrast mal-każ tad-deputat nazzjonalista Toni Bezzina wieħed ma jistax iqabbel l-allegazzjonijiet minħabba li fil-każ ta' Bezzina l-fatti li ħarġu ma kienux veritieri. Dwar il-maħfra presidenzjali għall-aħwa Degorgio, Dr Grech qal li ma jeskludi xejn u jiddeċiedi jekk u meta tiġi quddiemu din it-talba. Mistoqsi dwar il-Covid u l-fatt li pajjiżna kien l-ewwel li laħaq l-immunità tal-massa, il-Kap Nazzjonalista qal li din m'hijiex tellieqa iżda laqa' l-fatt li ħadd mhu se jitħalla jidħol Malta mingħajr ċertifikat tal-vaċċin jew test negattiv. Dr Grech saħaq li l-Gvern għandu jinċentiva lil ħaddiema Maltin sabiex tiġi solvuta l-problema ta' nuqqas ta' ħaddiema f'kull settur tal-ekonomija, sostna kif il-barranin għandhom jiġu Malta skont il-bżonnijiet u saħaq li m'għandiex issir kwota fuq kemm jiġu jaħdmu f'pajjiżna. Il-Kap tal-Oppożizzjoni qal ukoll li l-PN qed jikkommetti ruħu li jkabbar il-Faċilità Korrettiva ta' Kordin sabiex il-ħabs ma jkunx f'sitwazzjoni ta' iffullar żejjed. Huwa żied li hemm bżonn iktar dinjità fil-mod kif inhuma trattati l-ħabsin u li għandha tiġi rispettata d-dinjità tal-gwardjani.